Interne retningslinjer til sikring af registreredes rettigheder i Virksomhedsnavn

**Indledning**

Virksomhedsnavn har fastsat følgende interne retningslinjer til sikring af registreredes rettigheder og for behandling af anmodninger fra registrerede om deres rettigheder.

Den registrerede har ifølge databeskyttelsesforordningen følgende rettigheder:

* Ret til indsigt
* Ret til berigtigelse
* Ret til sletning
* Ret til begrænsning af behandling
* Ret til dataportabilitet
* Ret til at gøre indsigelse

I det tilfælde den registrerede anmoder om at gøre brug af ovennævnte rettigheder, skal anmodningen som udgangspunkt besvares senest en måned efter modtagelsen heraf. Denne frist kan om nødvendigt forlænges med to yderligere måneder under hensyntagen til anmodningernes kompleksitet og antal. I så fald skal den registrerede oplyses om forsinkelsen og grunden(e) hertil.

Behandling og besvarelse af anmodninger sker uden beregning. Hvis den registrerede indgiver ubegrundede eller urimelige anmodninger, fx anmodninger der gentages ofte, kan et rimeligt gebyr herfor overvejes eller anmodningen kan afvises.

Før en anmodning besvares, så skal den registrerede entydig identificeres. Dette skal sikre, at behandlede personoplysninger ikke videregives til uvedkommende parter. Kravene til denne identifikation vil dog afhænge af de konkrete oplysningers karakter, samt kommunikationsformen.

Hvis en anden person end den registrerede selv giver udtryk for at ville udøve en eller flere af den registreredes rettigheder på vegne af den registrerede, skal det bekræftes, at en sådan person faktisk er retligt bemyndiget til at handle på vegne af pågældende registrerede, dvs. ved en behørigt underskreven fuldmagt.

Hos Virksomhedsnavns er det ledelsen i de respektive afdelinger, der behandler personoplysninger og som eventuelle anmodninger vedrører, der har ansvaret for at håndtere og efterkomme disse anmodninger.

Anmodninger besvares elektronisk, medmindre den registrerede specifikt, beder om andet.

**Ret til indsigt**

Den registrerede har ret til at få indsigt i hvilke oplysninger virksomheden behandler om vedkommende, og hvilken behandling, som finder sted.

Den registrerede har ret til at få oplyst følgende forhold om behandlingen:

* Kategorierne af personoplysningerne (fx navn, adresse, e-mail, pårørende, helbredsoplysninger, etc.)
* Formålet med behandlingen (fx ansættelse, udbetaling af løn, kontrakt, etc.)
* Modtagere personoplysningerne (fx testudbydere, lønbureauer, hostingselskaber, etc.)
* Hvorfra personoplysningerne er indhentet eller indsamlet (fx fra internettet, den registrerede selv, etc.)
* Tidsrummet for behandlingen, hvis muligt (fx vores slettefrister)
* Retten til at anmode om begrænsning, berigtigelse eller sletning af behandlingsaktivitet, som fx kommer til kendskab via indsigtsanmodningen
* Klagemuligheden til Datatilsynet
* Fornødne garantier for lovlig tredjelandsoverførsel (lande udenfor EU og EØS), hvis dette er tilfældet (fx bevis for indgåelse af EU Standard Kontrakter, som kan danne grundlag for overførsel til tredjelande etc.).

**Ret til berigtigelse, sletning og begrænsning af behandling**

Berigtigelse af personoplysninger

På den registreredes anmodning skal ledelsen i de respektive afdelinger sikre, at urigtige/forkerte personoplysninger vedrørende den registrerede berigtiges. Derudover skal ufuldstændige oplysninger fuldstændiggøres.

Sletning af personoplysninger

Efter den registreredes anmodning skal personoplysninger vedrørende denne slettes, såfremt:

* personoplysningerne ikke længere er nødvendige til at opfylde de formål, hvortil de blev indsamlet eller på anden vis behandlet; eller
* virksomheden ikke har noget retsgrundlag for behandlingen, herunder de tilfælde hvor den registrerede tilbagekalder sit samtykke; eller
* den registrerede gør indsigelse mod behandlingen, og der ikke foreligger legitime grunde til behandlingen, der går forud for indsigelsen; eller
* personoplysningerne er blevet behandlet ulovligt; eller
* personoplysningerne skal slettes for at overholde en retlig forpligtelse, som virksomheden er underlagt.

Personoplysninger skal ikke slettes, hvis virksomheden er retligt forpligtet til at behandle/opbevare de relevante personoplysninger, eller personoplysningerne er nødvendige for, at et retskrav kan fastslås, gøres gældende eller forsvares.

Hvis oplysningerne kan kræves slettet, giver virksomheden underretning til andre dataansvarlige og databehandlere, til hvem oplysningerne er videregivet, om at oplysningerne skal slettes. Kopi af underretningen sendes til den registrerede.

Begrænsning af behandling

Den registrerede har i visse tilfælde ret til at få begrænset behandlingen af sine personoplysninger, således at oplysningerne ikke må underlægges andre behandlinger end opbevaring.

Dette gælder fx når, når ét af følgende forhold gør sig gældende:

* den registrerede bestrider rigtigheden af personoplysningerne;
* behandlingen er ulovlig, og den registrerede anmoder om begrænsning heraf i stedet for sletning;
* virksomheden ikke længere har brug for personoplysningerne til behandlingen, men de er nødvendige for, at et retskrav kan fastlægges, gøres gældende eller forsvares;
* den registrerede har gjort indsigelse mod behandlingen, mens det kontrolleres, om virksomhedens legitime interesser går forud for den registreredes legitime interesser.

Såfremt den registreredes anmodning vurderes at være berettiget foretages en mærkning af personoplysningerne med henblik på at begrænse fremtidig behandling heraf.

Ved en eventuel senere ophævelse af begrænsningen skal den registrerede underrettes.

**Ret til dataportabilitet**

Den registrerede kan i visse tilfælde anmode om at modtage de personoplysninger, som den registrerede har afgivet til virksomheden, i et almindeligt anvendt og maskinlæsbart format og anmode om, at oplysningerne overføres til en ny dataansvarlig.

Såfremt den registreredes anmodning vurderes at være berettiget vil de foreliggende oplysninger samles i en pdf-fil, som herefter vil blive sendt til den registrerede eller en ny dataansvarlig, afhængigt af den registreredes ønske.

**Ret til indsigelse**

Retten til indsigelse indebærer, at den registrerede til enhver tid har ret til – af grunde, der vedrører den pågældendes særlige situation – at gøre indsigelse mod en ellers lovlig behandling af sine personoplysninger.

Modtager virksomheden en indsigelse fra den registrerede, skal der derfor tages stilling til, om indsigelsen er berettiget, også selvom om virksomhedens behandling af oplysningerne i øvrigt er lovlig.

Vurderes behandlingen fortsat at være nødvendig, skal dette kunne demonstreres overfor den registrerede. Dette gør ved at forklare den registrerede, at virksomheden har foretaget en konkret vurdering af hensynene og ved at begrunde, hvorfor virksomheden ikke mener, at indsigelsen kan imødekommes.

I tillæg til ovenstående er den registrerede til enhver tid berettiget til at gøre indsigelse mod behandling af sine personoplysninger, herunder profilering med henblik på direkte markedsføring.

**Evaluering af retningslinjer**

Retningslinjerne for sikring af registreredes rettigheder evalueres når det vurderes relevant og minimum 1 gang årligt.

**Henvisninger**

* [Datatilsynets Vejledning om registreredes rettigheder, juli 2018](https://www.datatilsynet.dk/media/7582/registreredes-rettigheder.pdf)
* [Databeskyttelsesforordningen](https://eur-lex.europa.eu/legal-content/DA/TXT/PDF/?uri=CELEX:32016R0679&from=DA): Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EØS-relevant tekst)